Moord op Limpopo-wildboer: Verdagte in hofDie eerste verdagte wat in verband met die moord in hegtenis geneem is. Foto: Spoorsnyers Een van die ses verdagtes wat in hegtenis geneem is in verband met die moord op Piet Venter (51), die wildboer van die Rooiberg-omgewing, het Maandag in die hof verskyn. Lt.kol. Malesela Ledwaba, provinsiale polisiewoordvoerder van Limpopo, het gesê Reuben Miles (29) het in die Bela-Bela-landdroshof verskyn. Sy saak is tot 24 November uitgestel wanneer hy na verwagting om borgtog sal aansoek doen. Hy bly in aanhouding. Volgens Ledwaba sal die ander vyf verdagtes Dinsdag in die hof verskyn op aanklag van moord en die besit van ŉ ongelisensieerde vuurwapen en ammunisie. Maroela Media het vroeër berig dat Venter Vrydagaand op sy plaas, Chaheng Hunting Safaris tussen Thabazimbi en Bela-Bela, vermoor is. Miles is Saterdagoggend in verband met die moord in hegtenis geneem terwyl die ander vyf verdagtes binne 24 uur daarna in hegtenis geneem is. Venter het geslaap toe ŉ onbekende aantal verdagtes toegang tot sy plaashuis verkry en hom oorweldig en vermoor het. “Voorlopige ondersoek dui daarop dat hy verwurg is. ŉ Nadoodse ondersoek sal egter gedoen word om presies te bepaal hoe hy dood is,” het Ledwaba vroeër gesê. Die verdagtes het met die boer se kluis van die toneel gevlug. Die gesteelde kluis, met ŉ vuurwapen, ammunisie en kontant, is kort daarna in ŉ veld buite die dorp opgespoor. Klik hier vir vorige berigte oor die saak op Maroela Media.